Diari Oficial de la Generalitat Valenciana


Sumari del DOGV 7299, del 19-06-2014 (2014/5710)

RESOLUCIÓ de 17 de juny de 2014, de la Direcció General de Centres i Personal Docent, per la qual s'establixen les condicions per a ser usuari del servici de transport escolar col·lectiu per al curs 2014-2015.
-----------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7299

Data del DOGV
:   19-06-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/5710


Data del document
:   17-06-2014

Organisme emissor
:   Conselleria d'Educació, Cultura i Esport

Tipus de document
:   Resolució

Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 17 de juny de 2014, de la Direcció General de Centres i Personal Docent, per la qual s'establixen les condicions per a ser usuari del servici de transport escolar col·lectiu per al curs 2014-2015. [2014/5710]  
D'acord amb l'article 27.6 de la Constitució espanyola, l'ensenyança bàsica és obligatòria i gratuïta, per la qual cosa les administracions no sols han de proporcionar el servici públic educatiu als alumnes, sinó que també han de remoure els obstacles de qualsevol naturalesa que impedisquen o dificulten l'exercici del dret a l'educació.  
D'altra banda, i d'acord amb el que establixen els articles 81 i 82 de la Llei Orgànica 2/2006, d'Educació, les administracions educatives, en compliment del dret a l'educació reconegut en l'article 27 de la Constitució Espanyola, tenen l'obligació de garantir a tots els alumnes un lloc escolar gratuït en el seu municipi, per la qual cosa, si excepcionalment això és impossible, en els nivells d'Educació Primària i Secundària Obligatòria s'haurà d'escolaritzar els xiquets en un municipi pròxim al de la seua residència i prestar-los de forma gratuïta els servicis escolars de transport, menjador i, si és el cas, internat.  
  
Entre els beneficiaris del servici de transport escolar es troben tots els alumnes que són beneficiaris per mandat de la llei, així com aquells als quals se'ls reconeix la mencionada condició per extensió d'un servici que voluntàriament assumix la Generalitat.  
El servici de transport escolar es presta amb caràcter general a través de les rutes de transport contractades per l'Administració educativa.  
  
L'article 7 del Decret 190/2012, de 21 de desembre, del Consell, pel qual aprova el Reglament Orgànic i Funcional de la Conselleria d'Educació, Cultura i Esport, preceptua que la Direcció General de Centres i Personal Docent és el centre directiu al qual corresponen, entre altres funcions, la planificació, l'ordenació i l'execució d'actuacions relatives a transport i menjadors escolars, servicis escolars, escoles llar i altres de naturalesa anàloga.  
Per això, i en virtut de les facultats conferides, resolc:  
  
Primer. Objecte  
Esta resolució té per objecte establir les condicions per a l'establiment del servici de transport escolar en la modalitat de transport escolar col·lectiu finançat per la conselleria amb competències en matèria d'educació.  
  
Segon. Àmbit d'aplicació  
Esta resolució s'aplicarà als centres de titularitat de la Generalitat que impartisquen Educació Primària i Educació Secundària Obligatòria i als centres específics d'educació especial de titularitat de la Generalitat.  
  
Tercer. Modalitats de prestació del servici  
La prestació del servici escolar complementari de transport podrà adoptar una de les modalitats següents:  
a) Transport escolar col·lectiu  
Esta modalitat comportarà la inclusió dels alumnes en una de les rutes de transport contractades per l'Administració educativa, que s'establiran per la corresponent direcció territorial, d'acord amb les necessitats comunicades pels centres i les disponibilitats pressupostàries. El nombre mínim d'alumnes per a establir una ruta de transport serà, amb caràcter general, de 15 alumnes amb la condició de beneficiaris.  
  
b) Ajudes individuals de transport escolar  
Esta modalitat, que serà autoritzada per la Direcció General de Centres i Personal Docent, correspondrà als alumnes que, tenint dret a ser beneficiaris del servici escolar de transport per complir els requisits establits, no puguen ser inclosos en cap de les rutes de transport col·lectiu autoritzades. La concessió d'estes ajudes s'ajustarà al que establix la convocatòria anual.  
  
Quart. Beneficiaris. Requisits  
4.1. Seran beneficiaris del servici de transport escolar en la seua modalitat de transport escolar col·lectiu els alumnes d'Educació Primària, Educació Especial i Educació Secundària Obligatòria, que complisquen algun dels requisits següents:  
a) Que el centre d'escolarització es trobe en un municipi diferent del de la seua residència per no haver-hi en este oferta educativa.  
b) Alumnes escolaritzats en centres i aules específiques d'educació especial.  
c) Alumnes, el domicili habitual dels quals, degudament acreditat, es trobe a una distància, en línia recta, de 3 km o més del centre educatiu que li corresponga per a la seua escolarització. Amb caràcter excepcional i amb un informe previ motivat de la direcció territorial competent en matèria d'educació, es podrà tindre en compte aquelles zones en què l'accés al centre docent siga dificultós a causa de l'orografia del terreny.  
4.2. El centre d'escolarització estarà determinat, segons corresponga, per alguna de les circumstàncies següents:  
a) El centre més pròxim en línia recta al seu domicili habitual dins de la seua localitat o àrea d'influència. En cas que els pares o tutors hagen triat un altre centre, es continuarà prenent com a referència el centre més pròxim al seu domicili.  
b) El centre d'adscripció del seu centre educatiu.  
c) La resolució d'escolarització del director territorial d'Educació corresponent.  
d) En Educació Secundària, el centre d'escolarització determinarà la condició de l'alumne com a beneficiari del transport escolar, si el centre de Primària de què procedix el mencionat alumne era el que li corresponia segons les circumstàncies assenyalades en els apartats anteriors.  
e) Els alumnes escolaritzats en un centre educatiu de l'àrea d'influència del domicili laboral d'algun dels pares o tutors no tindrà la consideració de beneficiari d'estes ajudes.  
4.3. El compliment dels requisits establits es comprovarà d'ofici per part de la conselleria amb competències en matèria d'educació i per les direccions territorials corresponents. En els casos en què no siga possible, se sol·licitarà als interessats l'aportació de la documentació acreditativa pertinent.  
4.4. La distància existent entre el domicili i el centre d'escolarització estarà fixada, per part dels responsables dels centres educatius, a través de la ferramenta desenrotllada a este efecte per part de la conselleria competent en matèria d'educació.  
  
Quint. Autoritzacions especials  
5.1. Amb caràcter excepcional, es podrà autoritzar per a l'ús del servici de transport escolar:  
a) Alumnes de segon cicle d'Educació Infantil.  
b) Alumnes amb dificultats especials d'accés al centre docent i que no complisquen els requisits per a ser beneficiaris del transport escolar.  
  
c) Alumnes d'altres nivells d'ensenyança reglada.  
5.2. Estes autoritzacions s'atorgaran, si és procedent, a petició dels pares, mares o tutors. El centre educatiu de destinació tramitarà les peticions a la direcció territorial corresponent, la qual les concedirà amb caràcter excepcional, amb un informe previ de la Inspecció d'Educació i sempre que hi haja places vacants en el vehicle contractat, d'acord amb el contracte subscrit per a la prestació del servici i esta autorització no supose un increment en el nombre de vehicles ni en la grandària d'estos, ni modificació de la ruta establida ni de les parades.  
  
5.3. Tindran prioritat per a estes autoritzacions especials els alumnes:  
- que tinguen germans beneficiaris del servici de transport escolar col·lectiu. A estos efectes, es consideraran germans els xiquets i xiquetes en acolliment familiar i els qui, no compartint progenitors, residisquen en el mateix domicili i hi haja vincle matrimonial o assimilat entre els pares d'ambdós;  
- que residisca a més distància del centre;  
- el de menor edat.  
No obstant això, la direcció territorial corresponent, a proposta del consell escolar del centre, podrà exceptuar d'esta prioritat aquells casos en què concórreguen circumstàncies especials, les quals valorarà individualment.  
5.4. Les autoritzacions hauran de ser comunicades a l'empresa prestatària del servici, amb indicació expressa dels alumnes autoritzats.  
5.5. Tenint en compte l'excepcionalitat de la concessió del servici de transport, estos alumnes no seran beneficiaris de la prestació gratuïta del servici de menjador escolar, sense perjuí de la concessió d'ajudes assistencials, si és procedent d'acord amb la normativa d'aplicació.  
  
5.6. Considerant la naturalesa d'esta autorització, en el cas que es produïsca alguna variació en els alumnes matriculats en els nivells educatius que tinguen dret a la utilització del transport escolar, es procedirà per part de la direcció territorial a revisar les autoritzacions especials concedides.  
  
Sext. Pèrdua de la condició de beneficiaris o autoritzats  
6.1. En el cas que els beneficiaris o autoritzats del transport escolar col·lectiu no en facen ús habitual sense causa justificada, perdran la condició de beneficiaris o autoritzats.  
6.2. Les baixes dels alumnes beneficiaris o autoritzats per a l'ús del servici de transport que es produïsquen en el centre educatiu es comunicaran a la direcció territorial corresponent.  
  
Sèptim. Sol·licituds. Forma i termini de presentació  
7.1. Els pares, mares o tutors hauran de sol·licitar la concessió de la prestació del servici complementari de transport d'acord amb els terminis següents:  
- Educació Infantil i Primària: des de la publicació d'esta resolució fins al 4 de juliol.  
- Educació Secundària Obligatòria: des de la publicació d'esta resolució fins al 21 de juliol.  
- Per a les matrícules que es realitzen en el mes de setembre, el termini de presentació de les sol·licituds serà des de l'1 fins al 5 de l'esmentat mes.  
Les sol·licituds que es presenten fora d'estos terminis s'admetran, sempre que la seua concessió no supose un increment en el nombre de vehicles ni en la grandària d'estos, ni modificació de la ruta establida ni de les parades.  
7.2. La sol·licitud es formalitzarà segons el model inclòs en l'annex I d'esta convocatòria i es presentarà en el centre on es troben matriculats els alumnes.  
7.3. El model serà únic per a les convocatòries d'ajudes per al menjador escolar i per al transport, i s'hi indicaran les diferents ajudes que se sol·liciten per a cada alumne.  
7.4. En cas que alumnes que formen part de la mateixa unitat familiar estiguen escolaritzats en un únic centre, es presentarà una única sol·licitud. Si estan escolaritzats en centres diferents, es presentarà una sol·licitud per cada centre.  
7.5. Els centres educatius tramitaran les sol·licituds de transport escolar a través de l'aplicació informàtica ITACA.  
  
Octau. Procediment. Planificació del servici i resolució  
8.1. Les secretaries dels centres educatius receptors de les sol·licituds, una vegada comprovat que complixen els requisits, mecanitzaran les dades facilitades pels sol·licitants a través de l'aplicació ITACA. En el cas d'Infantil i Primària s'hauran de mecanitzar les dades fins al 15 de juliol de 2014, i, en Secundària, fins al 30 de juliol de 2014, i en el cas de matrícules formalitzades en el mes de setembre, fins al 10 de setembre de 2014.  
8.2. Una vegada rebuda la informació dels centres educatius, la direcció territorial corresponent comprovarà les dades declarades pels interessats i verificarà que reunixen els requisits exigits. Comprovades les dades, la direcció territorial corresponent, a la vista de les necessitats comunicades pels centres, procedirà a l'autorització de la ruta de transport amb els usuaris corresponents, tant amb la condició de beneficiaris com d'autoritzats, i remetrà als centres educatius un llistat provisional en el qual s'inclouran els beneficiaris i els autoritzats. Estos llistats es publicaran en el tauler d'anuncis del centre educatiu corresponent. Esta publicació servirà de requeriment als interessats perquè en el termini de 10 dies hàbils, comptats a partir de l'endemà de la publicació, puguen esmenar els defectes observats.  
  
8.3. Finalitzat el termini d'esmenes i reclamacions, cada direcció territorial emetrà a continuació la corresponent resolució definitiva, que contindrà la relació de tots els alumnes que participen en la convocatòria en cada centre, i detallarà els beneficiaris, els autoritzats, i els no autoritzats.  
8.4. La publicació en el tauler d'anuncis dels centres educatius i de les corresponents direccions territorials produirà efectes de notificació als interessats d'acord amb el que establix l'article 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
8.5. En cap cas, els centres podran determinar la posada en funcionament de rutes que no hagen sigut autoritzades per la corresponent direcció territorial.  
  
Nové. Seguiment i conformitat en la prestació del servici  
9.1. La conselleria amb competència en matèria d'educació establirà mecanismes de control a fi que, per part de les empreses adjudicatàries del servici de transport escolar, es complisca la normativa vigent, així com les condicions recollides en els plecs pels quals es regixen els corresponents contractes.  
9.1. Mensualment, cada direcció territorial remetrà a la direcció general competent en matèria de servicis complementaris un certificat de conformitat o no en la prestació del servici de transport escolar.  
  
9.2. Els directors o directores dels centres educatius enviaran, així mateix, una certificació en cas que s'haja observat alguna incidència en la prestació del servici, segons model del annex II d'esta resolució.  
  
9.3. La Inspecció d'Educació, en l'àmbit de les seues competències, efectuarà el seguiment i la valoració del funcionament del transport escolar, i emetrà els informes que considere oportuns i aquells que se li sol·liciten.  
  
DISPOSICIÓ FINAL  
  
Única. Entrada en vigor  
Esta resolució entrarà en vigor l'endemà de la seua publicació en el Diari Oficial de la Comunitat Valenciana.  
  
De conformitat amb el que establixen en els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la Jurisdicció Contenciosa Administrativa, esta resolució, que posa fi a la via administrativa, es podrà recórrer potestativament en reposició o bé es podrà plantejar directament un recurs contenciós administratiu en els terminis i davant dels òrgans que s'indiquen a continuació:  
  
1. El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de ser publicada.  
2. El recurs contenciós administratiu haurà de plantejar-se davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos a comptar des de l'endemà de ser publicada.  
  
València, 17 de juny de 2014.- El director general de Centres i Personal Docent: Santiago Martí Alepuz.